《春日访云林隐君倪元镇》
元代·李元圭

往岁慕幽隐，兹晨适云林。倒屣荷主意，下榻情何深。

取琴为君弹，唐虞有遗音。感子旷达志，涤我尘烦襟。

雨过池草生，窗虚松竹阴。倚槛俯流水，开轩听鸣琴。

芳春集嘉燕，酒至还自斟。爱客畏言别，维舟睇遥岑。

作者简介：元河东人，字廷璧。端厚沈毅，重然诺，酷志读书。工诗。晚年居吴中，多叹老悲穷之作。有《廷璧集》。